༈ཕུར་ལྕོག་དབེན་པ་ཡི་གནས་སུ།  ། རང་ཤོང་ཁམ་བུ་ཡི་ནང་ན།  ། ཟོག་པོ་ཚུལ་འཆོས་ཀྱི་སྐྱལ་པ།  ། དེ་ཡིས་གླུ་དབྱངས་འདི་འཐེན་ནོ།  ། དེང་སང་འཇིག་རྟེན་གྱི་ཁམས་ན།  ། ཆོས་བྱེད་སྒོམ་ཆེན་ལས་སྐྱིད་ལ།  ། གང་ལ་བལྟས་ཀྱང་ནི་མི་འདུག། སྐྱིད་པའི་སྐྱིད་ལུགས་ཅིག་བཤད་ན།  ། གར་བསྡད་ཕ་ཡུལ་དུ་འདུག་ཅིང་།  ། སུ་བྱམས་གཉེན་བཤེས་སུ་གདའ་ལ།  ། འདུན་མ་གང་བྱུང་གི་ཆོག་པའི།  ། སེམས་བདེ་ལུས་བདེ་རྣམས་སྐྱིད་པ།  ། དགྲ་བོ་མ་ཐུལ་གྱི་སྡུག་བསྔལ།  ། ཉེ་འབྲེལ་མ་འཁྱོངས་ཀྱི་དོགས་པ།  ། ནོར་རྫས་བསོག་སྲུང་གི་སེམས་ཁྲལ།  ། གང་ཡང་མེད་པ་རྣམས་སྐྱིད་ལ།  ། མཐུན་འཇུག་ངོ་སྲུང་ནི་མི་དགོས།  ། རང་དབང་རང་ཉིད་ཀྱིས་བཟུང་བས།  ། ཅི་བྱེད་གུ་ཡངས་ཀྱི་ཡན་པ།  ། སྣ་ཐག་མགོ་དཀྲིས་རྣམས་སྐྱིད་པ།  ། ལྟོ་གོས་སྲོག་འཚོ་ཙམ་མ་གཏོགས།  ། བཟང་དགུའི་སྲེད་པ་ནི་མེད་པས།  ། རྩོལ་སྒྲུབ་རྣམ་གཡེང་དང་བྲལ་བའི།  ། འདོད་ཆུང་ཆོག་ཤེས་རྣམས་སྐྱིད་པ།  ། སྐྱིད་སྡུག་ཇི་འདྲ་ཞིག་བྱུང་ཀྱང་།  ། སྔོན་ལས་འབྲས་བུ་རུ་ཤེས་ནས།  ། ཁེངས་དང་ཞུམ་པ་ནི་མེད་པའི།  ། ཡིད་བདེ་ཐག་ཆོད་རྣམས་སྐྱིད་པ།  ། ལེ་ལན་བདག་འཛིན་ལ་བདས་ནས།  ། འབུལ་འཇོམས་ཅི་ཐུབ་ལ་འབད་པས།  ། འཁོར་བ་རང་ཞིག་ཏུ་གཏོང་བའི།  ། དཔའ་བོ་ཁྲོམ་གཤོགས་རྣམས་སྐྱིད་པ།  ། ཆོས་ཀུན་རང་བཞིན་གྱིས་སྟོང་ཀྱང་།  ། ཐ་སྙད་འཐད་པ་རུ་ཤེས་ནས།  ། ལས་འབྲས་ཚུལ་བཞིན་དུ་བྱེད་པའི།  ། སྤྱངས་གྲུང་མཛོམས་པ་རྣམས་སྐྱིད་པ།  ། འགྲོ་དྲུག་ཕ་མ་ཡི་དོན་དུ།  ། སངས་རྒྱས་ཐོབ་ཕྱིར་དུ་བྲེལ་ནས།  ། གསང་སྔགས་ཉེ་ལམ་དུ་ཞུགས་པའི།  ། ཕོ་རྒོད་རྣལ་འབྱོར་རྣམས་སྐྱིད་པ།  ། འདི་འདྲའི་སྐྱིད་པ་དེ་དོར་ནས།  ། རང་ཕུང་གཞན་ཕུང་གི་བྱ་བས།  ། འདི་ཕྱི་གཉིས་མེད་ལ་སྦྱོར་བའི།  ། སྙིང་རུལ་བདག་འདྲ་ཚོ་སྡུག་པ།  ། བདེ་བ་ཆུང་ངུ་ཙམ་ཆེད་དུ།  ། སྡིག་ལྟུང་རི་རབ་ཙམ་བསགས་ནས།  ། གཏན་དུ་སྡུག་བསྔལ་ལ་སྦྱོར་བའི།  ། གླེན་པ་བདག་འདྲ་ཚོ་སྡུག་པ།  ། རྣམ་དག་ངེས་འབྱུང་ནི་མེད་པས།  ། སྲིད་པའི་བདེ་བ་ལ་ཆགས་ནས།  ། འཁོར་བ་མཐའ་མེད་དུ་གཏོང་བའི།  ། འདུན་མ་གཏན་ཉེས་འདི་སྡུག་པ།  ། གང་ཤར་ཚོགས་དྲུག་གི་སྣང་བ།  ། འཁྲུལ་པ་ཨ་འཐས་སུ་སོང་བས།  ། རྟེན་འབྱུང་གནས་ཚུལ་ལ་རྨོངས་པའི།  ། ཐར་མེ་གཏན་སྡུག་འདི་སྐྱོ་བ།  ། སྐྱོ་ཤས་གླུ་དབྱངས་ཀྱི་ཆར་པས།  ། རང་སེམས་བྱིའུ་དེ་གསོས་ཀྱང་།  ། ངན་གོམས་བག་ཆགས་ཀྱི་དབང་གིས།  ། བྱ་ལམ་རྗེས་མེད་དུ་བཏང་ངོ་།  ། ཀྱེ་ཧོ་ཚེ་ཕྱེད་དེ་ཐལ་ལོ།  ། ད་ནི་བློ་སྣང་དེ་བསྟུང་ནས།  ། ཚེ་ལྷག་དོན་ལྡན་དུ་འགྱུར་བར།  ། བླ་མ་དཀོན་མཆོག་རང་མཁྱེན་ནོ།  ། ཅེས་པ་འདི་ཡང་བྱ་བཏང་རྣལ་འབྱོར་པ་རྣམས་ཀྱི་མཛད་སྤྱོད་ཆོས་དང་མཐུན་པ་ལ་སྙིང་ནས་སྤྲོས་བས་རྗེས་སུ་སློབ་པར་འདོད་ནས་རང་སྤྱོད་ལ་ཁྲེལ་བརྡས་སུ་བཙུན་གཟུགས་བློ་བཟང་ཆོས་ཀྱི་ཉི་མས་དབེན་གནས་ཕུར་བུ་ལྕོག་ཏུ་བྲིས།།  །།